माता-पिता जुटा रहे फंड, दुनिया में सालाना 1.5 लाख करोड़ की क्राउड फंडिंग
Baby Girl Suffering from SMA Rare Disease - Rs 18 Crore Treatment Required मिशिका के इलाज के लिए 17.5 करोड़ रुपए की जरूरत है। क्राउड फंडिंग के जरिए 25 दिनों में ही लगभग 70 लाख रूपए जमा हो गए हैं।
मेरी बच्ची 8 महीने की है। लेकिन वो आम बच्चों की तरह बैठ नहीं सकती। उसकी गर्दन भी सीधी नहीं रहती। हाथ-पांव में जान महसूस नहीं होती। कुछ महीने पहले डॉक्टर्स ने बताया कि मेरी बच्ची गंभीर ‘स्पाइनल मस्कुलर एट्रॉफी (SMA)’ से जूझ रही है। कहते हैं इलाज के लिए 17.5 करोड़ का इंजेक्शन लगेगा। हमने पहले कभी इस बीमारी का नाम भी नहीं सुना।
मैं और मेरे पति IT कंपनी में जॉब करते हैं। नोएडा में अपना घर है। शुरू में लगा कि बीमारी कोई-सी भी हो हम लोग अपनी बच्ची के लिए अच्छे से अच्छा इलाज मुहैया कराएंगे। लेकिन जब डॉक्टर ने बताया कि गंभीर जेनेटिक डिसऑर्डर से जूझ रही मेरी बेटी के लिए करीब 18 करोड़ रुपए के महंगे जीवन रक्षक इंजेक्शन की जरूरत होगी। ये सुनते ही हमारा दिल बैठ गया। इतने पैसों के बारे में हमने कभी सोचा भी नहीं था और न ही इतने पैसे इकट्ठा कर पाना हमारे लिए संभव था।
हम उम्मीद छोड़ने लगे थे; लेकिन तभी हॉस्पिटल में कुछ लोगों के माध्यम से मुझे ‘क्राउड फंडिंग’ के बारे में पता चला। हमने भी सोशल मीडिया पर इसके लिए मुहिम शुरू की। एक महीने के भीतर हमारी बच्ची के इलाज के लिए लोगों ने 70 लाख रूपए दिए। हमें उम्मीद है कि इतनी बड़ी रकम जल्द इकट्ठा कर लेंगे और मेरी बेटी की जान बच जाएगी।
ये कहानी है नोएडा की रहने वाली मिशिका की; जिसे उसकी मां ने वुमन भास्कर से साझा किया। मिशिका के इलाज के लिए उसके मम्मी-पापा क्राउड फंडिंग कर रहे हैं।
लेकिन क्या आपको पता है कि दुनिया भर में हर साल तकरीबन 1.50 लाख करोड़ रूपए क्राउड फंडिंग के जरिए इकट्टा किए जाते हैं। एक अनुमान के मुताबिक यह रकम साल 2028 तक बढ़ कर 3.50 लाख करोड़ रुपए हो जाएगी। भारत में ही सैकड़ों वेबसाइट्स और NGO इस काम में लगे हुए हैं।
तो आइए आज देश-विदेश में अरबों के क्राउड फंडिंग के कारोबार के इतिहास, गणित, और मनोविज्ञान को समझते हैं।
क्या होती है क्राउड फंडिंग?
मान लीजिए कि कोई हालातों से मजबूर है, किसी मुश्किल में फंसा है और उसकी जेब खाली है। ऐसे में लोगों से मदद मांगने और मिलने वाली मदद को क्राउड फंडिंग यानी भीड़ से पैसे इकट्ठा करना कहा जाता है।
आप सोच रहे होंगे कि गांव के मेले में या भंडारे में तो ऐसा लंबे समय से किया जाता रहा है; इसमें नया क्या है?
सोशल मीडिया के जमाने में क्राउड फंडिंग का तरीका पूरी तरह से बदल चुका है। घर-घर जाकर या चौराहे पर बांस-बल्ली लगाकर 21, 51 और 101 रुपए वसूलने की जगह अब सोशल मीडिया के जरिए करोड़ों रुपए इकट्ठा किए जा रहे हैं। खास बात यह है कि ये रकम सिर्फ धर्मार्थ कार्यों के लिए नहीं ली जा रही। बल्कि मौजूदा वक्त में सबसे ज्यादा क्राउड फंडिंग इलाज, पढ़ाई और बिजनेस के लिए की जाती है। जैसा आपने मिशिका की कहानी में जाना।
इस ग्राफिक को समझने से पहले यह जान लेना जरूरी है कि सभी तरह के क्राउड फंडिंग चैरिटी या दाव भाव से ही नहीं किए जाते। कुछ लोग बेहतर रिटर्न की उम्मीद में भी ऐसा करते हैं…
अब आप यह समझ गए होंगे कि आजकल किसी भी जरूरत के लिए क्राउड फंडिंग का सहारा लिया जा सकता है। इसके लिए सैकड़ों वेबसाइट मौजूद हैं, जहां जाकर लोग अपने लिए क्राउड फंडिंग की अपील कर सकते हैं।
देश में ज्यादातर क्राउड फंडिंग एजुकेशन, इलाज और बिजनेस के लिए की जाती है। लेकिन कई बार लोग शादी, हनीमून या विदेश घूमने के लिए भी क्राउड फंडिंग का सहारा लेते नजर आते हैं।
स्टोरी में आगे बढ़ने से पहले पोल के माध्यम से अपनी राय देते चलें...
कोई भी शुरू कर सकता है क्राउड फंडिंग, मौजूद हैं सैकड़ों प्लेटफॉर्म
क्राउड फंडिंग के लिए घर-घर घूमने का चलन अब नहीं रहा। सैकड़ों ऑनलाइन प्लेटफॉर्म्स घर बैठे यह सुविधा उपलब्ध कराते हैं। साइट पर एक प्रोफाइल बनाई जाती है। जिसमें क्राउड फंडिंग का उद्देश्य और फंडिंग लेने वाले के बारे में पूरी जानकारी दी जाती है। इसके प्रचार-प्रसार का जिम्मा भी साइट का ही होता है। जिसके बदले मिलने वाले फंड का एक निश्चित हिस्सा उस वेबसाइट को जाता है। बाकी क्राउड फंडिंग करने वाले को ट्रांसफर कर दिया जाता है। कुछ क्राउड फंडिंग प्लेटफॉर्म एक निश्चित फीस लेकर अपनी सुविधा मुहैया कराते हैं।
सरल शब्दों में कहें तो क्राउड फंडिंग प्लेटफॉर्म्स जरूरतमंदों और मदद करने को इच्छुक लोगों के बीच पुल का काम करते हैं।
इस तरह काम करता है क्राउड फंडिंग प्लेटफॉर्म
क्राउड फंडिंग प्लेटफॉर्म ‘इम्पैक्ट गुरु’ से मिली जानकारी के मुताबिक यहां फंड जुटाने के लिए तीन चरणों में काम होता है। सबसे पहले ऐप डाउनलोड कर एक अकाउंट क्रिएट किया जाता है। जिसके बाद प्लेटफॉर्म की तरफ से मदद मांगने वाले की सच्चाई और जरूरी डॉक्यूमेंट्स की जांच की जाती है। फिर क्राउड फंडिंग प्लेटफॉर्म और मदद मांगने वाला साथ मिलकर कैंपेन शुरू करते हैं।
सारा पैसा पहले क्राउड फंडिंग प्लेटफॉर्म के खाते में आता है; जिसे तय समय में क्राउडफंडिंग मांगने वाले को दे दिया जाता है। ‘इम्पैक्ट गुरु’ के मुताबिक उनके यहां प्लेटफॉर्म फीस 0% है और सारा पैसा जरूरतमंद को या सीधे अस्पताल को दे दिया जाता है। हालांकि, दूसरे कई प्लेटफॉर्म्स हैं, जो पहले से तय फीस की रकम काटकर बाकी पैसा जरूरतमंद को दे देते हैं।
2001 में बनी थी पहली क्राउड फंडिंग वेबसाइट
साल 2001 में ब्राएन कैमिलो नाम के शख्स ने पहली डेडिकेटेड क्राउड फंडिंग वेबसाइट बनाई थी। इसका नाम ‘आर्टिस्टशेयर (ArtistShare)’ रखा गया; क्योंकि ब्राएन इसकी मदद से कलाकारों के लिए फंड जुटाना चाहते थे। ये वेबसाइज आज भी काम कर रही है।
आगे चलकर जैसे-जैसे सोशल मीडिया फैला; क्राउड फंडिंग प्लेटफॉर्म्स भी तेजी से बढ़ते गए।
ऐसा नहीं है कि मॉडर्न टाइम में ही क्राउड फंडिग हो रही है। इसके इतिहास में झांककर देखें तो देसी अंदाज में क्राउड फंडिंग से बड़े-बड़े काम किए गए…
क्राउड फंडिंग से बनी बॉलीवुड फिल्म ने विदेशों में भी कमाया नाम
साल 1977 में बॉलीवुड में एक चर्चित फिल्म बनी- ‘मंथन’। इसके डायरेक्टर थे श्याम बेनेगल। बतौर डायरेक्टर श्याम बेनेगल अपनी फिल्मों में नए-नए प्रयोग करने के लिए जाने जाते हैं।
‘मंथन’ फिल्म गुजरात के दूध उत्पादक किसानों की मार्मिक कहानी पर बननी थी। ऐसे में श्याम बेनेगल ने सोचा कि किसी बड़े व्यापारी के पैसों से बनी फिल्म किसानों की असली व्यथा को दिखा नहीं पाएगी। ऐसे में उन्होंने किसानों के ही पैसों से उनके लिए फिल्म बनाने की सोची।
फिर क्या था देश में सफेद क्रांति के सूत्रधार वर्गिज कुरियन की मदद से श्याम बेनेगल ने गुजरात के 5 लाख किसानों से 2-2 रूपए इकट्ठा किए। इस तरह 10 लाख रूपए जमा हो गए और फिल्म बनी।
अमरीश पुरी, स्मिता पाटिल, गिरीश कर्नाड, नसीरुद्दीन शाह और कुलभूषण खरबंदा जैसे बड़े कलाकारों ने इस फिल्म में जान डाल दी। भारत के अलावा विदेशों में भी इस फिल्म की काफी सराहना हुई। ‘मंथन’ फिल्म को उस साल का राष्ट्रीय पुरस्कार भी मिला। इस तरह क्राउड फंडिंग से बनी बॉलीवुड की पहली फिल्म काफी हिट रही।
पंडित रविशंकर ने बंग्लादेश की आजादी के लिए गाकर की क्राउड फंडिंग
1971 में पूर्वी पाकिस्तान (अब बंग्लादेश) में बड़े पैमाने पर बंगालियों का नरसंहार हुआ। पाकिस्तानी सेना से बचकर लाखों लोगों ने भारत में शरण ली। उनकी आवाज उठाने और उनकी आर्थिक मदद के लिए मशहूर सितारवादक पंडित रविंशकर आगे आए उन्होंने चर्चित बैंड ‘बीटल्स’ में काम कर चुके अपने दोस्त जॉर्ज हैरिसन के साथ मिलकर न्यूयॉर्क में ‘कॉनसर्ट फॉर बंग्लादेश’ का आयोजन किया। इसमें 40 हजार लोग आए। जिससे शरणार्थियों के लिए लगभग 2 करोड़ रुपए जमा हुए। यह रकम उस दौर के हिसाब से काफी थी। साथ ही इस कॉनसर्ट के बाद दुनिया भर में बंग्लादेश के प्रति सहानुभूति की लहर उमड़ पड़ी।
मदनमोहन मालवीय ने क्राउड फंडिंग करते हुए बेच दिए निजाम के जूते
देश के सबसे अच्छे विश्वविद्यालयों में शुमार बनारस का ‘काशी हिंदू विश्वविद्यालय’ भी क्राउड फंडिंग की मदद से बना है। इसे बनाने वाले पंडित मदनमोहनल मालवीय एक ऐसा विश्वविद्यालय चाहते थे, जो अंग्रेजों के पैसे और प्रभाव से मुक्त हो।
BHU के लिए क्राउड फंडिंग करते हुए महामना ने कई तरकीबें अपनाई। उन्होंने देसी राजे-रजवाड़ों से लेकर आम लोगों से भी चंदा जुटाया। बनारस नरेश से उन्होंने जमीन मांगी तो महाराजा ने शर्त रखी कि एक दिन में आप जितना पैदल चलेंगे, उतनी जमीन आपको दान में दे दी जाएगी। जिसके बाद पं. मालवीय दिन भर चलते रहे और BHU की जमीन का इंतजाम हो गया।
इसी तरह महामना चंदा मांगने हैदराबाद निजाम के दरबार भी पहुंचे, लेकिन निजाम ने यूनिवर्सिटी के नाम पर ऐतराज जताते हुए दान देने से साफ इनकार कर दिया और घृणा से भरकर महामना को अपनी जूती ले जाने के लिए कहा।
महामना ने वह जूती भी ले ली और हैदराबाद के मुख्य चौराहे पर उसे नीलामी के लिए रख दिया। किसी राजा की जूती का नीलाम होना उसकी शान के खिलाफ था। ऐसे में मजबूरी में निजाम को मोटी कीमत देकर अपनी ही पुरानी जूती खरीदनी पड़ी।
समाज में बहुत पहले से हो रही है क्राउड फंडिंग, अब तरीका बदल गया
‘कोई शख्स किसी दूसरे शख्स को इलाज, व्यापार या घूमने के लिए पैसे क्यों देता है?’ इसे समझने के लिए हमने समाजशास्त्री और ह्यूमन बिहेवियर एक्सपर्ट प्रो. बीएस निगम से बात की।
उन्होंने बताया कि ‘क्राउड फंडिग नई बात नहीं है। गांवों में बेटी की शादी होने पर हर घर से नेग जाता था। धार्मिक कार्यों के लिए भी चंदा जुटाया जाता। इसे पुराने समय की क्राउड फंडिंग कहा जा सकता है।
लेकिन अब इसका स्वरूप काफी बदल चुका है। ग्लोबलाइजेशन के दौर में यह भी ग्लोबल हो रहा है। भारत में किसी बच्ची के इलाज के लिए अमेरिका और यूरोप के लोग पैसे भेज रहे हैं।
यह लोगों की सहज मानवीय प्रवृत्ति का ही एक उदाहरण है, जहां एक इंसान दूसरे इंसान की मदद के लिए आगे आता है। हर समाज, संस्कृति और धर्म में इसको प्रोत्साहित किया जाता है। हिंदू धर्म में दान, ईसाइयों में चैरिटी, इस्लाम में जकात का कॉन्सेप्ट पहले से रहा है। इन्हीं वजहों से लोगों को लगता है कि उन्हें दूसरों की मदद करनी चाहिए और वे ऐसा करते भी हैं।
जब हाईकोर्ट ने कहा- क्राउड फंडिंग की संभावना तलाशो
रेयर डिजीज यानी वैसी बीमारियां जो आम तौर पर देखने को नहीं मिलती। जिसके चलते इसका इलाज भी काफी मुश्किल और खर्चीला होता है। इसकी दवाई और इंजेक्शन भी विदेशों से इंपोट किया जाता है। जिसकी कीमत 15 से 20 करोड़ रुपए तक होती है। आमतौर पर इतना खर्चीला इलाज करा पाना किसी भी आम इंसान के लिए संभव नहीं है।
रेयर डिजीज की स्थिति में क्राउड फंडिंग और सरकारी मदद ही एकमात्र सहारा है। हाल ही में दिल्ली हाईकोर्ट ने स्वास्थ्य एवं परिवार कल्याण मंत्रालय को ड्यूशेन मस्कुलर डिस्ट्रॉफी नामक एक दुर्लभ रोग से पीड़ित दो बच्चों की सहायता के लिए क्राउडफंडिंग की संभावना का पता लगाने का आदेश दिया था।
2021 में सरकार ने ‘नेशनल पॉलिसी फॉर रेयर डिजीज 2021’ लागू किया; जिसके तहत दुर्लभ रोगों के मामले में क्राउडफंडिंग को कानूनी मान्यता मिली।
फर्जी क्राउड फंडिंग के लिए बना रखी है गैंग, बच्चों को बनाते हैं ढाल…
आपने अक्सर मेट्रो स्टेशन के बाहर या किसी चौक-चौराहे पर गोद में बच्चों को लेकर भीख मांगते लोगों को देखा होगा। कई बार बच्चे के सिर में पट्टी भी बंधी होती है। इसके अलावा डॉक्टर का पर्ची दिखाकर भी इलाज के लिए पैसे मांगने का चलन है।
लेकिन ये हमेशा सही मामले नहीं होते। दिल्ली में बच्चों के अधिकारों के लिए काम करने वाले सुशांत कुमार बताते हैं कि बच्चों को ढाल बनाकर पैसे बनाने के गैंग सक्रिय हैं। सोशल मीडिया वाले क्राउड फंडिंग वेबसाइट्स पर सारी जानकारी दी जाती है; जबकि इस मामले में ऐसा कुछ नहीं होता। कई जगह तो बच्चों को जबरन और नशा देकर इस काम में लगाया जाता है। हाल के दिनों में ऐसे कई गैंग्स पर कार्रवाई हुई है।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।